b'\n_START_ARTICLE_\nKorfu\n_START_SECTION_\nMaantiede\n_START_PARAGRAPH_\nKorfu sijaitsee V\xc3\xa4limereen kuuluvan Joonianmeren pohjoisosassa Kreikan l\xc3\xa4nsirannikon ja Albanian etel\xc3\xa4rannikon edustalla. Saari on pohjoisin Jooniansaarista. Sen l\xc3\xa4himm\xc3\xa4t suuremmat saaret ovat Pax\xc3\xb3s ja Ant\xc3\xadpaxos etel\xc3\xa4ss\xc3\xa4 sek\xc3\xa4 Ereiko\xc3\xbassa, Mathr\xc3\xa1ki ja Othono\xc3\xad luoteessa. Lefkas sijaitsee kauempana Korfusta etel\xc3\xa4\xc3\xa4n._NEWLINE_Kooltaan Korfu on seitsem\xc3\xa4nneksi suurin Kreikan saarista ja toiseksi suurin Jooniansaarista Kefaloni\xc3\xa1n j\xc3\xa4lkeen. Saari on vuoristoinen. Sen etel\xc3\xa4osat ovat kumpuilevaa maastoa, joka sopii hyvin viinin, hedelmien ja oliivien viljelyyn. Saaren pohjoisosat taas ovat karua kalkkikivivuoristoa. Korfun korkein vuori on Pantokr\xc3\xa1toras (906 metri\xc3\xa4), joka sijaitsee saaren pohjoisosassa.\n_START_SECTION_\nMy\xc3\xb6hempi historia\n_START_PARAGRAPH_\nBysanttilaisella kaudella Korfu joutui usein l\xc3\xa4nnest\xc3\xa4 tulevien hy\xc3\xb6kk\xc3\xa4ysten ensimm\xc3\xa4iseksi kohteeksi. Bysanttilaisen ajan j\xc3\xa4lkeen Korfu oli venetsialaisten vallan alla vuodesta 1386. Turkkilaiset hy\xc3\xb6kk\xc3\xa4siv\xc3\xa4t saarelle vuosina 1537, 1571, 1573 ja 1716._NEWLINE_Venetsialaisvalta p\xc3\xa4\xc3\xa4ttyi vuonna 1797, jolloin saari p\xc3\xa4\xc3\xa4tyi Napoleonin sodissa Ranskan vallan alle. T\xc3\xa4m\xc3\xa4n j\xc3\xa4lkeen saari oli brittivallan alla vuosina 1815\xe2\x80\x931864. Tuolloin saari oli osa Jooniansaarten yhdysvaltoja, joka oli Britannian protektoraatti. Erityisesti venetsialais- ja brittiaika n\xc3\xa4kyv\xc3\xa4t saaren rakennuskannassa. Korfusta tuli osa itsen\xc3\xa4istynytt\xc3\xa4 Kreikkaa vuonna 1864. Saaren nykyisist\xc3\xa4 nimimuodoista K\xc3\xa9rkyra on periytynyt antiikin ajalta, kun taas Korfu on per\xc3\xa4isin bysanttilaiselta ajalta.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nKorfun antiikin aikaisiin n\xc3\xa4ht\xc3\xa4vyyksiin kuuluvat muun muassa antiikin Korkyran kaupungin eli nykyisen Palai\xc3\xb3polin arkeologiset l\xc3\xb6yd\xc3\xb6kset. Alueella toimii Palai\xc3\xb3polin arkeologinen museo. Korfun kaupungissa toimii puolestaan Korfun arkeologinen museo. Korfun vanha kaupunki on Unescon maailmanperint\xc3\xb6kohde._NEWLINE_Pyh\xc3\xa4n Mikaelin ja Pyh\xc3\xa4n Yrj\xc3\xb6n palatsi, Ach\xc3\xadlleio (Akhilleion) ja Mon Rep\xc3\xb3 (Mon Repos) ovat tunnettuja palatseja. P\xc3\xa9lekaksessa on suosittu n\xc3\xa4k\xc3\xb6alapaikka, josta on hyv\xc3\xa4 n\xc3\xa4k\xc3\xb6ala saarelle. Sid\xc3\xa1ri tunnetaan \xe2\x80\x9dRakkauden kanava\xe2\x80\x9d -nimisest\xc3\xa4 geologisesta muodostelmasta._NEWLINE_Saari on erityisesti brittil\xc3\xa4isten turistien suosiossa.\n_START_SECTION_\nLiikenne\n_START_PARAGRAPH_\nKorfun kansainv\xc3\xa4linen lentoasema sijaitsee noin kolme kilometri\xc3\xa4 Korfun kaupungista etel\xc3\xa4\xc3\xa4n.'